William Kristoffersen

Karriere

Kristoffersen er utdannet faglærer i musikk ved Musikkhøgskolen i Oslo med trompet som hovedinstrument. I 1983 startet han som bassist i Ole Ivars. Han har siden vært bandets hovedlåtskriver og står bak sanger som «Nei så tjukk du har blitt», «Jag trodde änglarna fanns», «En får væra som en er», «Kongen av campingplassen», «Kalle med fela», «Spellemannsblod» og «Fem gule enker». Kristoffersens sanger har blitt kåret til beste sang på Norsktoppen tre år på rad, med «Spellemannsblod» i 1993 og 1994 og «Fem gule enker» i 1995. «Spellemannsblod» er også den sangen som har ligget nest lengst på Norsktoppen med 77 uker, kun slått av Ola Bremnes sin «Mi Pia. Din gutt» og kom på tredjeplass under kåringen av tidenes melodi på listen i 2003. På albumet «En annen dans» fra 2004, gjorde 19 kjente, norske artister, hver sin versjon av Kristoffersens sanger: Trond Viggo Torgersen, Mia Gundersen, Olav Stedje, Lava, The Real Thing, Mambo Companeros, Asgeir Borgemoen & Kvikksølvguttene(featuring Diesel Dahl), Notodden blues band, Ketil Bjørnstad, Banana Airlines, Kvarts, Kari Svendsen, Roar Engelberg, 3 Busserulls, Terje Tysland, Vestlandsfanden, Kjågen & Atletene, Odd Børretzen og Lars Martin Myhre, Kim William, samt Nidarosdomens Guttekor med Trondheims-Solistene, gjorde alle sine versjoner til ære for Ole Ivars. Dette skjedde i forbindelse med bandets 40-årsjubileum i Vikingskipet på Hamar.
I 1999 ble sangen «Nei så tjukk du har blitt» kåret til årets dansebandlåt på NRK TV. Kristoffersen mottok i 2002 det færøyske melodihorn for flest førsteplasser på Færøytoppen med sangen «Jag trodde änglarna fanns». I 2013 ble denne sangen sunget inn i Nashville i Kristoffersens engelske tekstversjon med countrysangeren Lynn Anderson. I denne versjonen heter sangen «You are the light of my life», og Anderson synger sammen med Ole Ivars. I 2017 oppnådde sangen ytterligere store høyder da den hemmelighetsfulle, norske artisten, Kamferdrops spilte den inn i en EDM-versjon. Det ble til at sangen ble kalt årets sommarhit i Sverige, og i januar 2019 er sangen streamet omkring 45.000.000 ganger på Spotify, Tidal o.a.
Han har skrevet sanger, tekster og instrumentalmusikk til mange norske danseband, bl.a. Gluntan, Anne Nørdsti, Dænsebændet, Trond Erics, Jhohans, Lasse Johansen, Contrazt, Bjørns orkester og Rune Rudberg. Kristoffersens sanger er også blitt spilt inn av svenske, danske og finske artister, og av de svenske artistene som har spilt inn sangene hans kan nevnes: Kikki Danielsson, Sven-Ingvars, Matz Bladhs og Fernandoz. Av de finske versjonene av hans sanger er bandet Tommys sin innspilling av «Kjäringen min kan inte spela dragspel», den mest kjente,Totalt er det registrert over 550 av hans verk hos TONO.
Han har også skrevet musikk for det kirkelige rom. I 2006 skrev han kantaten «Den første julekvelden», et bestillingsverk til sopranen Mona Julsrud. Samme år spilte fiolinisten Arve Tellefsen inn hans klassiskinspirerte verk «Julefløyten» sammen med TrondheimSolistene og Nidarosdomens Guttekor. Trompetisten Kai Robert Johansen fikk et spesialskrevet verk, «Juletrompeten», i 2013. Det ble arrangert av Henning Sommerro, og spilt inn av Johansen på trompet, med Nidarosdomens guttekor under ledelse av Bjørn Moe, og med domorganisten i Nidarosdomen. Da Råholt kirke fylte 125 år i desember 2013, skrev han «Gud ga oss en kirke», et verk for orgel, blandet kor, trompet og obo.
William Kristoffersen ble i 2008 hedret av Rotary for sin innsats for å være den som har satt flest spor etter seg i norsk dansebandmusikk og mottok Paul Harris Fellows utmerkelse for sitt arbeid. I 2009 fikk han Kongens fortjenstmedalje for sitt arbeid som musiker og komponist. I 2011 mottok han Kardemommestipendet, en pris gitt av Thorbjørn Egners arvinger. Den deles ut en gang i året til komponister eller tekstforfattere som har markert seg spesielt med egne verk i norsk musikkliv . I februar 2013 viste NRK1 Spellemannsblod, et portrettprogram, basert på Kristoffersens liv og karriere. I april 2014 startet musikalsuksessen «En får væra som en er- En Ole Ivars-musikal», på Torshov teater(Nationaltheatret). Det ble spilt 40 forestillinger. Forestillingen ble satt opp på ny i januar og februar 2015. I tillegg hadde Nationaltheatrets hovedscene premiere på den samme forestillingen 17. februar 2015. Musikalen ble satt opp på nytt på «Nasjonal», med 24 forestillinger sommeren 2016.  Nesten all tekst og musikk til denne musikalen er skrevet av William Kristoffersen. Ti av hans sanger ble grunnlaget for manus til TV-musikalen, "En får væra som en er", som ble vist  på TV 2 sommeren 2019.
Kristoffersen er gift og har fire barn; de to eldste fra tidligere ekteskap. De eldste sønnene, Kim William Kristoffersen og Alexander Kristoffersen Lykke, er utøvende musikere og vokalister. Alexander Kristofferson Lykke er vokalist i det trønderske progrock- bandet Vicinity. William Kristoffersen bor i dag på Råholt, i hjembygda Eidsvoll.